Document ID: /roh_data/filtered/fineweb-2-filterrobots_roh.jsonl.gz/35409

Il mintgadi da la famiglia Cadosch da Schluein sa drizza dapi intgins onns fitg enturn Laurin e sia passiun da far cursas da skis ed empruvar quant lunsch che quella lunga e dira via po manar. Ses ultim onn en la scola da talents a Glion ha el curunà sco meglier skiunz grischun en la categoria U16.
Ses num è uss engravà en buccals che gia Ambrosi Hoffmann, Carlo Janka, Sandro Viletta, Sandro Simonet ni era ils frars Mauro e Gino Caviezel han gudagnà cura ch'els eran uschè vegls sco Laurin Cadosch. In bel success che dat motivaziun da cuntinuar. Quai fa el dapi questa stad en cumbinaziun cun in emprendissadi d'informaticher a Glion. In emprendissadi da sport che dat la schanza a talents da cumbinar professiun e sport da prestaziun.
Emprima giada in emprendist sportist
L'interpresa d'informatica Surs-it a Glion ch'exista dapi 14 onns dat l'emprima giada la schanza ad in talent dad ir quella via dubla. Far in emprendissadi ed il medem mument filar vid la carriera da skis. Tenor il possessur e patrun Sievi Sgier èsi in dar ed in prender dad omaduas varts. Che Laurin è surtut l'enviern bler davent, da quai è l'interpresa che dat lavur ad 8 emploiads conscienta. Ins è uss al cumenzament da quella via che cuzza 4 onns e vid far las emprimas experientschas.
Medem sco la via dubla è era il squitsch dubel sin Laurin Cadosch. Sco junior en il cader dal BSV èsi sia emprima stagiun ch'el parta a cursas da la FIS ed el vul far in pass enavant e sa cumprovar. Dasperas sto era la prestaziun al plaz da lavur constar e las notas a la scola professiunala.
En 4 onns il diplom ed esser en in cader da Swiss Ski
Era sche Laurin Cadosch na fa betg gugent plans, ha el ina finamira a lunga vista. Guardar da cursa a cursa e surtut sin sesez e betg sin auters. En 4 onns veglia el terminar cun success ses emprendissadi d'informaticher e fin lura avair fatg uschè in bun progress sin ils skis ed en sia tecnica, ch'i bastia da vegnir nominà en in cader da Swiss Ski.